Man op plaas vasgebind, huis leeggedraArgieffoto Aanklagte van huisroof, voertuigdiefstal, huisbraak asook diefstal word ondersoek ná ŉ voorval op ŉ plaas in die Oos-Kaap. Kapt. Mali Govender, woordvoerder van die polisie, het gesê die voorval het Dinsdag omstreeks 07:30 op ŉ plaas buite Grahamstad plaasgevind. “ŉ Onbekende aantal verdagtes het die huis van ŉ werker op die plaas binnegegaan. ŉ Man en vrou en hul twee kinders was in die huis en die man is met kabelbinders vasgebind,” het Govender gesê. Volgens Govender is die gesin nie aangerand nie, maar is hulle wel uiters getraumatiseerd ná die voorval. “Voordat die verdagtes van die toneel gevlug het, het hulle twee selfone sowel as die sleutels van ŉ bakkie wat op die werf geparkeer was gesteel.” Govender het gesê die verdagtes het daarna na die hoofhuis op die plaas gegaan, die veiligheidshek oopgeforseer en die huis waarvan die inwoners nie tuis was nie binnegegaan. Volgens haar het hulle van die toneel gevlug met verskeie vuurwapens, juweliersware, kontant, ŉ kragopwekker, ŉ Suzuki-bootenjin, ŉ stel gholfstokke, ŉ skootrekenaar sowel as ŉ silwergrys Polo Playa-voertuig. Brig. David Kanuka, bevelvoerder van die polisie in Grahamstad, het die voorval as skokkend beskryf. Volgens Kanuka is albei voertuie Dinsdag in Port Elizabeth opgespoor. Enigiemand met inligting oor die voorval word versoek om hul naaste polisiestasie te kontak. Alle inligting sal as vertroulik hanteer word.